Троіцкі касцёл (Косава)

Троіцкі касцёл у Косава — рымска-каталіцкі касцёл у г. Косава Івацэвіцкага раёна, Брэсцкай вобласці. Помнік архітэктуры ў неагатычным стылі. Некаторыя крыніцы характарызуюць стыль храма як неараманскі. Уключаны ў Дзяржаўны спіс гісторыка-культурных каштоўнасцей Рэспублікі Беларусь (код 113Г000309). Гісторыя 1 верасня 1520 года Троцкі Ваявода Ежы, сын Рыгора, са згоды сваёй жонкі Ганны, заснаваў у Косава касцёл Святой Тройцы і Найсвяцейшай Марыі Панны. Заступнік забяспечыў касцёл дабром ў выглядзе зямель, лесу, лугоў якія ўваходзяць у склад уладанняў у Красоўшчыне, Пустаўшчыне, у Мацеёўщыне і Невяроўшчыне. Адначасова надзяліў сельскагаспадарчымі пладамі з дзесяціны з сваіх рэзідэнцый і Косава, а гэтак жа з даходаў млыноў і карчмоў. Першым рэктарам касцёла стаў Якуб дэ Градзічэ. Падчас рэфармацыі касцёл выконваў ролю кальвінісцкай абшчыны. Уладальнік маёмасці Леў Сапега, Вялікі гетман ВЛК, актам ад 20 чэрвеня 1626 года пашырыў зямельныя ўладанні і зафундаваў новы каменны касцёл, таксама падараваў абраз «Маці Божай Ласкавай» 1620 года, які знаходзіцца на галоўным алтары, і ўнікальную купель па кракаўскім узоры. 12 лютага 1746 года ў Косаўскім касцёле хрысцілі Тадэвуша Касцюшка, які нарадзіўся 4 лютага 1746 года ў Мерачоўшчыны. Цырымонію здзейсніў прыёр Дамініканскага Ордэна з Гошчава а. Раймунд Корсак. Метрычная кніга з запісам хрышчэння з гэтага года пад № 479, знаходзіцца ў Нацыянальным Музеі ў Варшаве пад № 23625 / МН. Захавалася каменная купель са старога касцёла. У 1859 годзе была ўзведзена могілкавая капліца, на магіле кс. Адама Дмахоўскага. Для пабудовы вонкавых сцен былі выкарыстаныя сярэднявечныя надмагільныя камяні. У 1872 годзе касцёл згарэў падчас вялікага пажару горада. У 1877 годзе быў узведзены цагляны касцёл у неагатычным стылі, на складчыну прыхаджан, асабліва Вандаліна Пуслоўскага. У 1888 годзе быў падвешаны звон, адліты ў Вангрове, набыты на складчыну прыхаджан. У 1928 годзе ўсталяваны помнік удзельнікам паўстання 1863—1864 гг. У 1937 годзе быў пашыраны орган. Касцёл бесперапынна дзейнічае. Архітэктура Храм аднанефны, мае прамавугольны ў плане аб’ём. Неф завяршае пяцігранная апсіда з двума бакавымі сакрысціямі. Галоўны фасад адзначаны чатырохкантовай шатровай вежай-званіцай. Бакавыя фасады рытмічна расчлянёны ступеньчатымі контрфорсамі, спічастымі вокнамі з вітражамі. Неф перакрыты цыліндрычным скляпеннем з распалубкамі і папружнымі аркамі, якія ўпрыгожаны арнаментальным роспісам. Над уваходам хоры на дзвюх калонах. Мастацка-кампазіцыйным цэнтрам галоўнага алтара з’яўляецца абраз «Маці Божай Міласэрнасці». Крыніцы Спасылкі На Вікісховішчы ёсць медыяфайлы па тэме Троіцкі касцёл (Косава) Троіцкі касцёл (Косава) на сайце Глобус Беларусі (руск.) Троіцкі касцёл (Косава) на сайце Radzima.org Троіцкі касцёл (Косава) на сайце «Архіварта»